Монгол Улсын Их Хурлын Зургаа дахь удаагийн сонгуулиар байгуулагдсан Улсын Их Хурлын Ээлжит бус чуулганы Төрийн байгуулалтын байнгын хорооны 2012 оны 09 дүгээр сарын 18-ны өдөр (Мягмар гариг)-ийн хуралдаан 9 цаг 40 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлыг дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 11 гишүүн ирж, 68.7 хувийн ирцтэй байв.***

***Чөлөөтэй:*** *Н.Алтанхуяг, М.Батчимэг;*

***Тасалсан:*** *Б.Наранхүү, Н.Батбаяр, Х.Тэмүүжин;*

***Нэг. Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төсөл (****хэлэлцэх эсэх****)***

Хэлэлцэж буй асуудалтай холбогдуулан Сонгуулийн ерөнхий хорооны дарга Н.Лувсанжав, мөн хорооны Нарийн бичгийн дарга Ч.Содномцэрэн, Ажлын албаны дарга Д.Баяндүүрэн, Мэдээлэл технологийн төвийн захирал Ж.Эрдэнэбат, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Ш.Хишигсүрэн, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын алба байлцав.

Хуулийн төсөл санаачлагчийн илтгэлийг Улсын Их Хурлын гишүүн Р.Гончигдорж танилцуулав.

Уг асуудалтай холбогдуулан Улсын Их Хурлын гишүүн Л.Цогийн асуусан асуултад Улсын Их Хурлын гишүүн Р.Гончигдорж хариулав.

**А.Бакей: -** Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт оруулах тухай хуулийн төслийг хэлэлцэхийг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 0

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Р.Бурмаа танилцуулахаар тогтов.

***Хуралдаан 9 цаг 50 минутад өндөрлөв.***

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Д.ЦЭНДСҮРЭН

МОНГОЛ УЛСЫН ИХ ХУРЛЫН

ЗУРГАА ДАХЬ УДААГИЙН СОНГУУЛИАР БАЙГУУЛАГДСАН

УЛСЫН ИХ ХУРЛЫН ЭЭЛЖИТ БУС ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 2012 ОНЫ 09 ДҮГЭЭР САРЫН 18-НЫ ӨДӨР

(МЯГМАР ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

***Хуралдаан 9 цаг 40 минутад эхлэв.***

**А.Бакей: -** Эрхэм гишүүдийн өнөөдрийн амар амгаланг айлтгая. Төрийн байгуулалтын байнгын хорооны гишүүдийн ирц бүрдсэн байна. Замд Д.Батцогт, Р.Бурмаа гишүүд замд ирж явна, ирцээр авна гэсэн байна. Ингээд оруулж тооцоход ирц бүрдсэн байна. Тийм учраас өнөөдрийн тус Байнгын хорооны хуралдааныг нээснийг мэдэгдье.

Хэлэлцэх асуудлын хувьд нэг асуудал хэлэлцэнэ.

Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэхийг хэлэлцэнэ.

Энэ хуулийн төслийн талаарх танилцуулгыг Улсын Их Хурлын гишүүн Р.Гончигдорж танилцуулна.

**Р.Гончигдорж: -** Баярлалаа. Эрхэм гишүүдийн энэ өглөөний амар амгаланг айлтгая.

Аймаг, сум, дүүргийн иргэдийн Төлөөлөгчдийн Хурлын сонгуулийн тухай хууль нь хувь тэнцүүлэх буюу нэг болон олон мандаттай олонхийн мажоритори хэлбэрийг хувь тэнцүүлэх хэлбэртэй шатлан явуулахаар заасан. Ингэхдээ засаг, захиргааны нэгж, иргэдийн Төлөөлөгчдийн Хурал төлөөлөлтэй байх зарчмыг суурь зарчим болгосон юм.

Үүний дагуу хуулийн 4 дүгээр зүйлийн 10, 11, 12 дахь хэсгүүдээр Аймаг, сум, дүүргийн сонгуулийн хэлбэрийг мөн сонгуулийн зарчимтай хамт оруулсан. Гэтэл зарим дүүрэгт хороодын тоо нь мажоритори мандатын тооноосоо олон байгаа буюу нийт мажоритори төлөөллийн тоог хороодын тоонд хуваасан бүхэл хэсэг нь тэгтэй тэнцүү байх гэсэн тохиолдлыг тооцоолоогүйгээс Баянзүрх дүүрэгт 28 хороотой, мажоритори мандат 27-той, Сонгинохайрхан дүүрэгт 32 хороотой, мажоритори мандатын тоо нь 27-той байснаас 1 болон 5 хороо төлөөлөлгүй байх ийм нөхцөл байдал гарсныг анзааралгүй хуулийн эцсийн хэлэлцүүлэгт орсондоо уучлал гуйж байна.

Ингээд үүнийг зайлшгүй зохицуулах шаардлагын үүднээс энэхүү хуулийн төслийг санаачиллаа.

Энэ хуулийн төсөлд 4.11.1, 4.12.1 дэх заалтын хувьд тэнцүүлэх хэлбэрээр гэсний өмнө “энэ хуульд өөрөөр заагаагүй” бол гэсэн нэмэлт зайлшгүй орох хэрэгтэй байна. Яагаад гэвэл үүнээс өөрөөр заасан хувилбарыг 4.11.2, 4.12.2-т дараах хэлбэрээр нэмэлт болгож оруулж байгаа юм. Хэрэв бүхэл хэсэг нь “0”-тэй тэнцүү байвал баг бүр нэг мандаттай байх бөгөөд нийт төлөөлөгчдийн тооноос нийт багийн тоог хассантай тэнцүү тооны төлөөлөгчийг хувь тэнцүүлэх хэлбэрээр сонгоно гэж 4.11.2-т оруулах. 4.12.2-т, хэрэв бүхэл хэсэг нь “0”-тэй тэнцүү байвал хороо бүр нэг мандаттай байх бөгөөд нийт төлөөлөгчдийн тооноос хорооны тоог хассантай тэнцүү тооны төлөөлөгчийг хувь тэнцүүлэх хэлбэрээр сонгоно гэсэн ийм өгүүлбэрүүдийг тус тус нэмэхээр хуулийн төсөл санаачилж өргөн мэдүүлсэн.

Ингээд Байнгын хороо энэ хуулийн төслийг хүлээн авч хэлэлцэх эсэх асуудлыг шийдвэрлэж өгөхийг хүсч байна.

Анхаарал тавьсанд баярлалаа.

**А.Бакей: -** Р.Гончигдорж гишүүнд баярлалаа.

Хуулийн төсөлтэй холбогдуулж асуулт асуух гишүүн байна уу? Л.Цог, Ж.Батзандан гишүүн.

Л.Цог гишүүн асуулт асууя.

**Л.Цог: -** Би сая л авлаа. Тэгээд сайн ухаарсангүй. Би Орхоноос дэвшсэн юм, их онцлогтой. Хоёр сумтай, 30 гаруй багтай, тоо нь их. Энд харгалзаж үзэж, энд Орхон гэдгийг харгалзаж үзсэн болов уу? Зүгээр л Орхоныг үзэхгүй бол?

**А.Бакей: -** Ажлын хэсгийн ахлагч Р.Гончигдорж гишүүн, хууль санаачлагч.

**Р.Гончигдорж: -** Одоо бид нар дүүргийн тохиолдолд, хорооны тоо нь мажориториор ноогдох мандатын тооноосоо олон болчихоод байгаа юм.

Тийм учраас Баянзүрх дүүрэг дээр яг энэ хуулийн заалтын дагуу болохоор хувь тэнцүүлэхээр 14 мандат, хороодоос сонгогдох төлөөлөл нь 17 байхаар байгаа юм. Гэтэл 28 хороотой учраас 28 хороонд нөгөө мажориторийн 27 нь хүрэхгүй болсон. Өөрөөр хэлбэл бид нар 27-г 28-д хуваахаар зэрэг тэнд бүхэл оногдохгүй байгаа юм. Ийм болсон тохиолдолд хороогоо суурь болгоод, хороо болгондоо нэг, нэг мандат өгөөд үлдэж байгаа 13 мандатыг нь хувь тэнцүүлж сонгоё гэж. Энэ Сонгинохайрхан дээр болохоор бас 27-г 32-д хуваахаар зэрэг бүхэл хэсэг нь “0” болчихож байгаа юм. Энэ тохиолдолд суурь 32-ыгоо аваад 32-доо нэг, нэг мандат өгөөд, тэгээд үлдсэн 9 мандатыг нь пропорционалаар явуулъя гэж. Жишээлбэл, Сүхбаатар дүүрэг бол 3 хорооноос 2 мандаттай, төлөөлөгч 17-гоос нэг, нэг мандаттай төлөөлөгч сонгогдоод, тэгээд пропорционалаараа нөгөө сонгогдох ёстой 12 нь сонгогдоод хэвийн болчихож байгаа юм. Хамгийн жижиг дүүргийг аваад үзвэл Баганхангай дүүрэг нэг хорооноос нь 6 мандаттай, өөр нэг хорооноос нь 5 мандаттай төлөөлөгч сонгоод, тэгээд 6-г нь хувь тэнцүүлэх хэлбэрээр сонгогдоод явж байгаа юм.

Орхоны хувьд бол багууд дээр таны хэлснээр ийм нөхцөл байдал болзошгүй гээд түүнээс гадна хууль маань нэг загвараар байх ёстой учраас яг энэ үүднээс нь тэр 4.11.2-т нь оруулчихсан юм. Хэрэв нөгөө хуваахад бүхэл 1 оногдохгүй байх юм бол баг бүрийг нь нэг мандаттай болгоод, тэгээд багийн тооноос илүү гарсан төлөөлөгчдийн тооны хэсгийг нь хувь тэнцүүлээд явчихъя гэж. Гэхдээ Орхонд тийм тохиолдол гарахгүй байгаа юм.

**Л.Цог: -** Орхоны тоо наана чинь байна уу, үгүй юу?

**Р.Гончигдорж: -** Энэ тоог ер нь цаашдаа манай техникийн ажлын хэсгүүд хууль гаргаж байхад хуультай холбогдсон статистик, хуулийг хэрэгжүүлээд гаргахад үүсэх нөхцөл байдлуудын талаар нарийвчилсан судалгааны хэсгийг, болохгүй бол Тамгын газрын Судалгааны хэсэг рүү захиалга өгөх байдлаар хэрэгжүүлж байх юм бол саяных шиг асуудал үүсэхгүй.

Орхон 19 багтай, нийт мандатын тоо нь 31, тийм учраас 31-ийг З-т хуваагаад 10 нь пропорционал мандаттай, цаана 21 нь мажориториор явна. Тэгээд 21-ийг 19-т хуваахаар 1 оногдоод, тэгээд 2 үлдэж байгаа. 2 үлдэж байгаагийн хамгийн олон баг дээр нь нэг, нэгийг нэмж өгөөд, ингээд хоёр баг нь 2 төлөөлөгчтэй, 17 баг нь 1 төлөөлөгчтэй, 10 нь хувь тэнцүүлэн сонгогдох ийм болж байгаа юм.

**А.Бакей: -** Баярлалаа. Ж.Батзандан гишүүн. Болчихсон уу? Асуулт дууслаа.

Санал хэлэх гишүүд байна уу. Санал алга байна. Саналыг тасалъя.

Санал хураалгах томъёоллыг танилцуулъя.

Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт оруулах тухай хуулийн төслийг хэлэлцэхийг дэмжиж байгаа гишүүд гараа өргөнө үү.

9-9. Энэ санал дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Р.Бурмаа танилцуулахаар тогтлоо.

Ингээд Байнгын хорооны хуралдаанаар хэлэлцэх асуудал дууслаа. а бүхэнд баярлалаа.

***Хуралдаан 9 цаг 50 минутад өндөрлөв.***

Соронзон хальснаас буулгасан:

Хуралдааны тэмдэглэл

хөтлөгч: Д.ЦЭНДСҮРЭН